আমিরের খানের মন্তব্য নিয়ে গোটা দেশ উত্তাল। একের পর এক অভিনেতা অভিনেত্রীরা পাশে দাঁড়িয়েছেন তাঁর। আবার বিপরীত অবস্থানও নিয়েছেন কেউ কেউ। এবার মুখ খুললেন আশুতোষ রানা।
আমিরের মন্তব্যের ভুল ব্যাখ্যা করা হয়েছে বলে জানান আশুতোষ। তাঁর বক্তব্য, সাক্ষাৎকারটি পুরোটা শুনলেই বোঝা যায়, যে তাঁর মন্তব্যের নির্দিষ্ট একটি অংশ ‘কোট’ করা হচ্ছে, যার সঙ্গে আমিরের মানসিকতার কোনও মিল নেই। তিনি আরও বলেন, যদি কেউ কোনও বিতর্কিত মন্তব্য করে থাকেন তা হলে তাঁর মন্তব্যটি নিয়েই আলোচনা হতে পারে, ব্যক্তিগত জীবন নিয়ে নয়।
একই সঙ্গে পুরস্কার ফেরত দেওয়া নিয়েও মুখ খোলেন আশুতোষ। তিনি জানান, প্রতিবাদের এই ভাষাকে হেয় করার কিছু নেই। অহিংস পথে যে কেউ প্রতিবাদ জানাতেই পারেন। যাঁরা পুরস্কার ফেরত দিচ্ছেন, তাঁরা তো খুন করছেন না বা আগুন লাগিয়ে দিচ্ছেন না। গাঁধীজির তুলনা টেনে আশুতোশ বলেন, অহিংস পথকে সবসময়েই সম্মান জানানো উচিত।